**Družinsko bogoslužje na 5. velikonočno nedeljo**

V središču pete velikonočne nedelje je povezanost med Jezusom in nami. Posebej lep primer povezanosti je viden v berilu današnje nedelje, ki govori o spreobrnjenju apostola Pavla. Za osnovo domačega bogoslužja bomo vzeli ta odlomek.

*Na mizo postavimo križ in svečo. Pripravimo pa tudi narisane stopinje, roke, oči, ušesa in obraz.*

*Primerno je, da začnemo z velikonočno pesmijo, morda: Klic veselja naj osreči….*

***Voditelj:*** V imenu Očeta in Sina in Svetega Duha. **Vsi:** Amen.

***Voditelj:*** Sveto pismo nam poroča o Savlu, ki je bil velik preganjalec kristjanov. Nekega dne je slišal besede: Savel zakaj me preganjaš? Ob vprašanju, kdo si, je slišal: Jaz sem, Jezus, ki ga preganjaš! Ta dogodek je Savla tako presunil, da se je spreobrnil in postal apostol Pavel, ki je za Jezusa dal življenje.

Jezus tudi nas sprašuje: Zakaj me s svojimi grehi želiš pregnati iz svojega srca? Prosim te, spreobrni se! Kaj bomo odgovorili?

*Po kratkem molku vsi skupaj izpovedo kesanje.*

*Vsi: :* Vsemogočnemu Bogu in vam, bratje in sestre, priznam, da sem grešil v mislih, besedah in dejanju, mnogo dobrega opustil in slabega storil. Žal mi je, zelo mi je žal. Zato prosim sveto Devico Marijo, vse angele in svetnike in tudi vas, prosite zame Boga, nebeškega Očeta.

*Voditelj:* Usmili se nas, Gospod, odpusti nam naše grehe in slabosti, da bomo s čistim srcem obhajali to bogoslužje. Vsi: Amen.

Voditelj: Gospod, usmili se. Vsi: Gospod, usmili se.

Voditelj: Kristus, usmili se. Vsi: Kristus, usmili se.

Voditelj: Gospod, usmili se. Vsi: Gospod, usmili se.

***Voditelj:*** Molimo. Usmiljeni oče, posinovil si nas in rešil. V svoji ljubezni nam dobrohotno pomagaj, da bomo dosegli resnično svobodo Božjih otrok in večno dediščino, saj verujemo v tvojega Sina, našega Gospoda Jezusa Kristusa, ki s teboj v občestvu Svetega Duha živi in kraljuje vekomaj. ***Vsi:*** Amen.

**Voditelj:** Poslušajmo odlomek o tem, kaj se je zgodilo z apostolom Pavlom (Apd 9,26-31)

*Nekdo od prisotnih, ali voditelj sam, prebere odlomek*

Tiste dni je Savel prišel v Jeruzalem, kjer se je skušal pridružiti učencem. Toda vsi so se ga bali in mu niso verjeli, da je učenec. Tedaj se je zanj zavzel Barnaba in ga predstavil apostolom. Povedal jim je, kako je Savel med potjo videl Gospoda, ki mu je govóril, in kako je v Damasku brez strahu nastopal v Jezusovem imenu. Poslej se je z njimi družil v Jeruzalemu in pogumno govóril v Gospodovem imenu. Razpravljal je s helenisti in se z njimi prerekal, ti pa so ga nameravali ubiti. Ko so bratje to zvedeli, so ga odpeljali v Cezarejo, nato pa poslali v Tarz. Cerkev je tedaj po vsej Judeji, Galileji in Samariji živela v miru. Izgrajevala se je, napredovala v strahu Gospodovem ter rastla v tolažbi Svetega Duha.

Poslušali smo Božjo besedo.

**Vsi:** Bogu hvala.

*Sedaj lahko vsak pove svojo misel, svoje mnenje, svoja vprašanja...*

*Prošnje*

**Voditelj:** Bratje in sestre! Stopímo h Gospodu, živemu kamnu duhovne zgradbe, in ga ponižno prosímo:

1. Gospod Jezus, spremljaj papeža, škofe in duhovnike pri njihovem poslanstvu.
2. Ti si pot, resnica in življenje; naj državni voditelji vodijo državljane po poti resnice in življenja.
3. Ti si v Očetu in Oče v tebi; pomnoži nam vero v skrivnost Presvete Trojice.
4. Prosimo te za trpeče brate in sestre; naj na poti trpljenja srečajo tebe, ki si pot, resnica in življenje.
5. Jezus, pomagaj nam, da bomo pogumno oznanjevali evangelij.
6. Gospod Jezus Kristus, usmili se vseh obolelih s koronavirusom in drugih bolnikov v naši domovini in njihovih svojcev.
7. Gospod Jezus Kristus, podpiraj vse zdravstvene delavce, da bodo skrbeli za bolnike in jim pomagali.
8. Gospod Jezus Kristus, prosimo te za državne voditelje in njihove sodelavce, da bodo v teh težkih časih modro in odgovorno vodili svoje ljudstvo.

*Lahko dodamo še vsak svoje prošnje....*

**Voditelj:** Zvesti Bog, ostani z nami. Pomagaj nam, da se odvrnemo od greha in se oklenemo novega življenja. Po Kristusu, našem Gospodu.**Vsi:** Amen.

**Otrok:** (V rokah drži stopinje in pravi)Jezus, daj nam moči, da bi lahko šli med ljudi, zlasti tiste, ki še nikoli niso slišali o tebi. (Položi stopinje h križu.)

**Otrok**: (V rokah drži roke)Jezus, daj nam moči da bomo znali stisniti roko vsakemu, ki ga bomo srečali. (Položi roke h križu.)

**Otrok**: (V rokah drži narisane oči)Jezus, daj nam moči, da bomo videli ljudi v stiski.(Položi narisane oči h križu.)

**Otrok**: (V rokah drži narisana ušesa)Jezus, daj nam moči, da bomo znali poslušati drug drugega. (Položi narisana ušesa h križu.)

**Otrok**: (V rokah drži narisan vesel obraz)Jezus, daj nam moči, da bomo znali vedno biti nasmejani in veseli. (Položi narisan vesel obraz h križu.)

**Voditelj:** Sedaj bomo zmolili očenaš. Jezus je rekel, če mu bomo zvesti in bomo ohranjali njegovo Besedo, ga lahko prosimo in bomo uslišani. Prosimo ga danes naj ostane vedno z nami.

**Vsi:** Oče naš……

Voditelj moli molitev v času bolezni:

Usmiljeni Oče,

tvoj Sin se je rodil, da bi nas odrešil.

Prosimo te, podeli vsem, ki trpijo zaradi epidemije,

zdravje, potrpežljivost in moč.

V svoji dobroti tolaži bolnike in njihove svojce,

nam pa odpri oči za vsako stisko in daj,

da bomo trpečim pomagali z dejanji.

Naj tudi v bolezni, trpljenju in preizkušnjah doživljamo tvojo bližino.

Podpiraj zdravstvene delavce in vse, ki skrbijo za bolnike.

Prosimo te, naj bodo cepiva in zdravila dostopna vsem, ki jih potrebujejo.

Rajnim bratom in sestram, ki so izgubili boj z boleznijo,

nakloni večno veselje, njihovim svojcem pa tolažbo vere in pogum.

Prosimo te, naj epidemija preneha,

da bomo mogli živeti v miru in blaginji.

Po Kristusu, našem Gospodu. Amen.

**Sv. Marija, zdravje bolnikov** – prosi za nas.

**Sv. Rok, zavetnik zoper kužne bolezni** – prosi za nas.

**Vsi Božji svetniki in svetnice** – prosite za nas.

**Voditelj:** Zvesti Bog, ostani z nami. Okrepčal si nas s telesom in krvjo svojega Sina, pomagaj nam, da se odvrnemo od greha in se oklenemo novega življenja. Po Kristusu, našem Gospodu.**Vsi:** Amen.

*Vsi se pokrižajo in* **voditelj** *izreče****:*** Blagosloví naj nas Gospod,nas varuje vsega hudegain pripelje v večno življenje. **Vsi** Amen.

Zapojemo pesem: O Marija bodi zdrava, aleluja….(lahko tudi drugo primerno pesem)

**Molitev pred kosilom in večerjo v velikonočnem času**

Voditelj: V Imenu Očeta in Sina in Svetega Duha. Vsi: Amen.

Voditelj: Raduj se, Kraljica nebeška, aleluja,

Vsi : Zakaj On, ki si ga bila vredna nositi, aleluja,

Voditelj: Je vstal, kakor je rekel, aleluja,

Vsi: Prosi za nas Boga, aleluja.

Voditelj: Veseli in raduj se, Devica Marija, aleluja.

Vsi: Ker je Gospod res vstal, aleluja.

Voditelj: Molimo. Vsemogočni Bog, z vstajenjem svojega Sina Jezusa Kri-stusa si razveselil človeštvo. Po priprošnji njegove deviške Matere Marije naj dosežemo veselje večnega življenja. Po Kristusu, našem Gospodu.

Vsi: Amen

Voditelj: Blagoslovi, Gospod, nas in te darove na naši mizi. Blagoslovi tudi vse, ki se morajo te dni hraniti samo z zdravili in vse, ki jim pomagajo.

V imenu Očeta in Sina in Svetega Duha. Vsi: Amen.